CELEX: 32012D0794
Language: et
Date: 2012-12-17 00:00:00
Title: 2012/794/EL: Nõukogu rakendusotsus, 17. detsember 2012 , millega lubatakse Bulgaarial ja Rumeenial kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 5

19.12.2012   
            
            
               ET
            
            
               Euroopa Liidu Teataja
            
            
               L 349/55
            
         NÕUKOGU RAKENDUSOTSUS,
   17. detsember 2012,
   millega lubatakse Bulgaarial ja Rumeenial kohaldada meetmeid, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 5
   (2012/794/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi), (1) eriti selle artikli 395 lõiget 1,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Komisjonis 25. mail 2011 registreeritud kirjaga taotlesid Bulgaaria ja Rumeenia luba teha seoses üle Doonau jõe ulatuva ning Vidinit (Bulgaaria) ja Calafati (Rumeenia) ühendava piirisilla hooldamise, remondi ning teetasu kogumisega erand direktiivi 2006/112/EÜ artiklist 5, milles käsitletakse kõnealuse direktiivi territoriaalset kohaldamisala (edaspidi „taotletud erand”). Komisjonis 7. märtsil 2012 registreeritud kirjaga muutsid Bulgaaria ja Rumeenia taotletud erandit osaliselt.
            
         
               (2)
            
            
               Direktiivi 2006/112/EÜ artikli 395 lõike 2 kohaselt edastas komisjon 17. juuli 2012. aasta kirjaga taotletud erandi teistele liikmesriikidele, välja arvatud Hispaaniale, keda teavitati 18. juuli 2012. aasta kirjaga. Komisjon teatas 19. juuli 2012. aasta kirjas Bulgaariale ja Rumeeniale, et tal on taotluse hindamiseks kogu vajalik teave.
            
         
               (3)
            
            
               Silla hoolduse ja remondi osas taotletakse erandiga seda, et Bulgaaria ja Rumeenia vaheline riigipiir tuleks lugeda silla keskelt kulgevaks.
            
         
               (4)
            
            
               Silla ületamise eest teetasude kogumise osas taotletakse erandiga seda, et sild kogu pikkuses tuleks lugeda selle liikmesriigi territooriumil asuvaks, kust ülesõit algab. Seega kogutaks Bulgaaria poolel algavatelt sillaületustelt ainult Bulgaaria käibemaksuga maksustatavat teetasu. Samamoodi kogutaks Rumeenia poolel algavatelt sillaületustelt ainult Rumeenia käibemaksuga maksustatavat teetasu.
            
         
               (5)
            
            
               Erandmeetmete puudumisel sõltuks hooldus- ja remonditeenuste osutamise ning teetasu kogumise koha määramine esiteks riigipiiri täpsest kindlakstegemisest Doonau jõe kohal, mis oleks asjaomaste maksukohustuslaste jaoks tegelikkuses väga keeruline. Teiseks tuleks ühekordse silla ületamise eest kogutava teetasu puhul kohaldada nii Bulgaaria kui ka Rumeenia käibemaksu. Erandmeetmed on seepärast ette nähtud kohaldatava käibemaksu kogumise lihtsustamiseks.
            
         
               (6)
            
            
               Kuna eranditaotlus puudutab käibemaksuga seonduvat territoriaalset kohaldamisala, mis ei peaks tulevikus muutuma, tuleks taotletud erandit lubada määramata ajaks.
            
         
               (7)
            
            
               Erandi kohaldamine ei mõjuta oluliselt lõpptarbimise etapil kogutava maksutulu summat ega mõju ebasoodsalt käibemaksust tulenevatele liidu omavahenditele,
            
         ON VASTU VÕTNUD KÄESOLEVA OTSUSE:
   Artikkel 1
   Bulgaarial ja Rumeenial lubatakse erandina direktiivi 2006/112/EÜ artiklist 5 kohaldada käesoleva otsuse artiklites 2 ja 3 sätestatud erandeid seoses üle Doonau jõe ulatuva ning Vidinit (Bulgaaria) ja Calafati (Rumeenia) ühendava piirisilla hoolduse ja remondiga ning teetasu kogumisega.
   Artikkel 2
   Piirisilla hoolduse ja remondiga seotud maksustatavate tehingute koha kindlaksmääramisel loetakse riigipiir kõnealuseks hoolduseks või remondiks ettenähtud kaubatarnete ja teenuste osutamise, ühendusesisese kaupade soetamise või impordi puhul kõnealuse silla keskelt kulgevaks.
   Artikkel 3
   Teetasu kogumisega seotud maksustatavate tehingute koha kindlaksmääramisel loetakse piirisild terves pikkuses selle liikmesriigi territooriumil asuvaks, kust ülesõit algab.
   Artikkel 4
   Käesolev otsus jõustub selle teatavakstegemise päeval.
   Artikkel 5
   Käesolev otsus on adresseeritud Bulgaaria Vabariigile ja Rumeeniale.
   
      Brüssel, 17. detsember 2012
      
         
            Nõukogu nimel
         
         
            eesistuja
         
         S. ALETRARIS
      
   
   
      (1)  ELT L 347, 11.12.2006, lk 1.